als_Latn dik_Latn sag_Latn
Delegacioni nga Beogradi në krye me shefin e Zyrës për Kosovën, Marko Gjuriq, do të bisedojë sot në Bruksel me përfaqësuesit e Unionit Evropian (UE) rreth kapitullit 35 për Kosovën.
Gjuriq pati deklaruar dje se pret që UE-ja të vlerësojë pozitivisht gjithçka që ka bërë Beogradi gjatë periudhës së kaluar në lidhje me dialogun me Prishtinën, dhe se rezultati, nëse Brukseli merr një vlerësim të tillë, do të jetë ndihmë dhe mbështetje për bisedimet e radhës.
Gjatë një interviste dhënë Tanjug-ut, ai tha se ka marrë garanci të forta se ajo që varet në realizimin e marrëveshjes së Brukselit nga ana e vullnetit politik të shqiptarëve të Kosovës, nuk do të ndikojë në integrimin evropian të Serbisë.
”Korniza e bisedimeve është vendosur, kështu që asnjëherë nuk mund të përjashtoni mundësinë se ndonjë shtet do të vendos në një moment të caktuar për diçka që ka të bëjë me Kosovën, ta shfrytëzojë si presion ndaj vendit tonë, për t’u arritur ndonjë koncesion. Megjithatë, ne jemi duke punuar intensivisht në krijimin e besimit, partneritetit, dhe ku ka hapësirë edhe të miqësisë, që hapa të tillë ndaj shtetit tonë të mos krijohen”, ka thënë Gjuriq.
Në pritje rreth shqyrtimit të raportit të kapitullit 35, e cila përfshinë normalizimin e raporteve mes Beogradit dhe Prishtinës, Gjuriq u shpreh se pret një qëndrim afirmativ të shërbimit evropian për punë të jashtme dhe komisionit evropian, por që hapja e kapitujve të bisedimeve do të varet para se gjithash nga vullneti i shteteve anëtare të UE-së.
Ai ka përsëritur se pret që Serbia në periudhën e ardhme të ketë mbështetje në procesin e euro-integrimeve për faktin se në mënyrë të përgjegjshme paraqitet para të gjithë qytetarëve të Kosovës, se ka zgjatur dorën ndaj shqiptarëve të Kosovës dhe se dëshiron që serbët të marrin pjesën e tyre të përgjegjësisë për zhvillimet në Kosovë, përmes pjesëmarrjes së tyre në Qeverinë e Kosovës.
Ndryshe, dje në Bruksel në kuadër të dialogut Beograd-Prishtinë ka vazhduar puna teknike në përgatitjen e marrëveshjes rreth kufijve të integruar.
Oficeri për lidhje i Qeverisë së Serbisë në Prishtinë Dejan Paviqeviq, ka thënë mbrëmë në Bruksel se pika kufitare në drejtim të Kosovës do të mbetet e njëjtë sikurse deri tani, pa barriera, flamuj, simbole shtetërore, apo ndryshime nga regjimi i deritashëm i kalimit.
”Pohimet nga ana e Prishtinës se do të ndërtohen të ashtuquajturat kalime kufitare, thjesht nuk janë të sakta”, theksoi Paviqeviq para gazetarëve në Bruksel, pas raundit të bisedimeve të djeshme që kanë të bëjnë me kontrollin e integruar në pikën administrative dhe nën ombrellën e UE-së.
Ai ka sqaruar se marrëveshja e arritur me delegacionin e Prishtinës përfshinë rritjen e korsive dhe shtëpizave, por jo edhe ndërtimin e objekteve të përhershme në gjashtë kalimet me Kosovën.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn